บาซีกัร

***บาซีกัร*** (; ; ; ) เป็นภาพยนตร์ระทึกขวัญอาชญากรรมภาษาฮินดีของอินเดียปี ค.ศ. 1993 กำกับโดย อับบาส–มัสตาน และผลิตโดย วีนัส มูฟวี่ส์ นำแสดงโดย ชาห์รุข ข่าน, กาโจล, ศิลปา เศฏฏี, ทลีป ตาหิล และ ราขี เพลงประกอบโดย อนุ มะลิก ภาพยนตร์เรื่องนี้เล่าเรื่องราวของชายหนุ่ม (รับบทโดย ชาห์รุข ข่าน) ที่ต้องการแก้แค้นให้กับการล่มสลายของครอบครัวด้วยการตามฆ่าผู้คนที่ขวางทางล้างแค้นเขา

ภาพยนตร์เรื่องนี้ดัดแปลงมาจากเค้าโครงภาพยนตร์เรื่อง *จูบมรณะ* (A Kiss Before Dying) ในปี ค.ศ. 1991 ซึ่งดัดแปลงมาจากนวนิยาย * รักหฤโหด* ซึ่งมีชื่อเดียวกันในภาษาอังกฤษของ ไอรา เลวิน ในปี ค.ศ. 1953  *บาซีกัร * เป็นภาพยนตร์เรื่องแรกที่ชาห์รุข ข่านรับบทตัวเอก (และเป็นครั้งแรกที่เขารับบทเป็นตัวเอกร้าย) นอกจากนี้ยังเป็นความสำเร็จเชิงพาณิชย์ครั้งแรกของกาโจล และเป็นการรับบทในภาพยนตร์ครั้งแรกของเศฏฏีอีกด้วย

*บาซีกัร* เข้าฉายเมื่อวันที่ 12 พฤศจิกายน ค.ศ. 1993 ซึ่งตรงกับเทศกาลทีปาวลี ภาพยนตร์เรื่องนี้สร้างด้วยงบประมาณ 30 ล้านรูปี และประสบความสำเร็จอย่างมากในบ็อกซ์ออฟฟิศ โดยทำรายได้ทั่วโลก 150 ล้านรูปี ติดอันดับภาพยนตร์ภาษาฮินดีที่ทำรายได้สูงสุดเป็นอันดับสี่ของปี นอกจากนี้ ภาพยนตร์เรื่องนี้ยังกลายเป็นภาพยนตร์คัลท์ในช่วงหลายปีที่ผ่านมา เนื่องจากความระทึกขวัญ เนื้อเรื่อง บทภาพยนตร์ เพลงประกอบ และการแสดงของนักแสดง ภาพยนตร์เรื่องนี้ยังเป็นการร่วมงานครั้งแรกระหว่างชาห์รุข ข่าน และ กาโจล ซึ่งต่อมาได้กลายเป็นคู่ขวัญบนจอภาพยนตร์ที่โด่งดังที่สุดคู่หนึ่งของอินเดีย และช่วยสร้างชื่อเสียงให้กับชาห์รุข ข่าน กาโจล เศฏฏี และมะลิก ในวงการภาพยนตร์ภาษาฮินดี นอกจากนี้เพลงประกอบภาพยนตร์ยังมียอดขายมากกว่า 10 ล้านชุด ทำให้กลายเป็นอัลบั้มที่ขายดีที่สุดแห่งปี

ในงานประกาศรางวัลฟิล์มแฟร์ครั้งที่ 39 ภาพยนตร์เรื่อง *บาซีกัร * ได้รับการเสนอชื่อเข้าชิง 10 สาขา รวมถึงสาขาภาพยนตร์ยอดเยี่ยม นักแสดงสมทบหญิงยอดเยี่ยม และนักแสดงหญิงหน้าใหม่ยอดเยี่ยม (ทั้งสองสาขาหลังสำหรับเศฏฏี) และได้รับรางวัล 4 สาขา รวมถึงสาขานักแสดงนำชายยอดเยี่ยม (ชาห์รุข ข่าน) และผู้กำกับดนตรียอดเยี่ยม (มะลิก)

## เนื้อเรื่อง
อชัย ศรรมา (ชาห์รุข ข่าน) มีความแค้นกับตระกูลโจปรา เนื่องจาก มะทัน โจปรา (ทลีป ตาหิล) ซึ่งเคยถูกจำคุกเพราะยักยอกเงินบริษัทของวิศวนาถ พ่อของเขา และต่อมามะทันก็ได้แสร้งขอความเมตตาจากวิศวนาถเพื่อวางแผนหักหลังและฮุบบริษัทของวิศวนาถเป็นของตัวเองรวมถึงไล่เขาออกจากบ้านด้วย วิศวนาถอยู่อย่างแร้นแค้นกับครอบครัวของเขาจนกระทั่งตายไปเพราะหัวใจล้มเหลวขณะที่ลูกสาวคนเล็กก็ตายไปด้วยเช่นเดียวกันทำให้อชัย ศรรมา เกิดความแค้นและสาบานว่าจะทำลายตระกูลโจปราให้พินาศ พร้อมทั้งหาเลี้ยงดูแลโศภา มารดาของเขาซึ่งป่วยจากสุขภาพทั้งกายและใจด้วยการทำอาชีพเล็ก ๆ น้อย ๆ เช่น การล้างจานข้างถนนหรือการขัดรองเท้า

เมื่อเติบโตขึ้น อชัยได้เข้าเรียนในมหาวิทยาลัยในเมืองมุมไบ เขาได้รู้จักและเป็นคนรักของสีมา (ศิลปา เศฏฏี) ลูกสาวคนเล็กของมะทัน โดยหวังจะเข้าหามะทันเพื่อล้างแค้น แต่การมาของปริยา (กาโจล) ลูกสาวคนโต ทำให้อชัยต้องเปลี่ยนแผน เขาใช้ชื่อเพื่อนของเขา วิกกี มัลโหตรา ในการตบตาและเข้าร่วมแข่งขันรถแข่ง และแสร้งเป็นแพ้เพื่อหวังชนะใจมะทัน โดยกล่าวว่า "ยอมแพ้บางสิ่งเพื่อให้ชนะบางสิ่ง" ขณะที่ปริยาเข้าหาตัวอชัย (ในฐานะวิกกี) โดยเขาบอกว่าเขาตั้งใจแพ้พ่อของเธอเพื่อเธอโดยเฉพาะ และกล่าวว่าเขาคือนักเดิมพันผู้ยอมแพ้การแข่งขันเพื่อเอาชนะใจเธอ การเข้าหาปริยาทำให้สีมาหมดประโยชน์ ประกอบกับเธอถูกหมั้นหมายกับผู้ชายอีกคน ทำให้เธอเรียกร้องให้อชัยช่วยเหลือ เนื่องจากสีมารู้ตัวตนที่แท้จริงของอชัย ทำให้อชัยฉวยโอกาสหลอกให้เธอเขียนจดหมายลาตายก่อนที่จะวางแผนผลักเธอตกลงที่พื้นเสียชีวิตและอำพรางว่าเธอฆ่าตัวตายเพื่อหนีจากเรื่องการหมั้นหมายเอง แต่มะทัน ผู้เป็นบิดา เลือกปิดบังเรื่องอื้อฉาวที่จะตามมาด้วยการให้ตำรวจปิดคดีอย่างรวดเร็ว ถึงกระนั้น ปริยาสงสัยการตายของน้องสาวเธอ เนื่องจากติดใจที่ว่าน้องสาวเธอกลัวความสูงมาก จึงไม่น่าฆ่าตัวตายด้วยการกระโดดลงมาจากที่สูงได้ จึงได้ติดต่อกับสารวัตร กรัณ สักเสนา (สิทธารัถ ราย) ผู้เป็นเพื่อนเก่าเธอ ในการสืบคดี

เบาะแสแรกอยู่ที่รวิ (ฑับบู มะลิก) ซึ่งเป็นคนรักเก่าของสีมา แต่รวิยืนยันว่าเขาไม่ได้เป็นคนรักของสีมาแล้ว แต่บอกเพียงแค่ว่ามีรูปถ่ายของสีมาและคนรักใหม่เธอเท่านั้น ซึ่งทำให้อชัยจำต้องตามไปฆ่ารวิอีกคนก่อนจัดฉากว่ารวิฆ่าตัวตายทั้งรับสารภาพว่าเป็นคนฆ่าสีมาก่อนฆ่าตัวตายตาม ขณะเดียวกัน มะทันก็เริ่มจัดงานหมั้นระหว่างอชัย (ในฐานะวิกกี) และ อัญชลี เพื่อนของสีมาได้พบว่าตัวจริงของวิกกีคืออชัยซึ่งเป็นคนรักของสีมาและพยายามโทรหามะทันขณะที่เขาจัดงานหมั้นให้กับปริยา แต่อชัยรู้ทันเสียก่อนจึงตามไปฆ่าอัญชลีเป็นศพที่สามก่อนตัดสินใจยัดศพของเธอลงในกระเป๋าเดินทางและโยนลงแม่น้ำ ขณะเดียวกัน ปริยาเริ่มสงสัยในตัววิกกี (หรือ อชัย) มากขึ้น ขณะที่มะทันตัดสินใจยกบริษัทให้อชัยและอชัยก็ได้ทำการล้างแค้นด้วยการฮุบบริษัทกลับมาซึ่งเป็นวิธีการเดียวกับที่มะทันเคยใช้กับพ่อของเขา

หลังจากที่วิกกีตัวจริงได้ทักทายเพื่อนเก่าเขาจนพบว่าเขาถูกเพื่อนเก่าเขาใช้ชื่อและนามสกุลในการหลอกลวงผู้หญิง ปริยาจึงได้เดินทางไปพบกับวิกกีตัวจริงและพบว่าผู้แอบอ้างชื่อของวิกกีที่เธอคบอยู่คืออชัย จึงเดินทางไปที่บ้านเกิดของอชัยและได้รู้ความจริง ขณะเดียวกัน มะทันและลูกสมุนก็ได้มาพร้อมยิงทำร้ายอชัย ข่มขู่ให้อชัยโอนบริษัทคืน อชัยถูกซ้อมและโศภาได้ยินเสียงมะทัน จึงได้เรียกร้องให้มะทันเลิกซ้อมบุตรชายของตน แต่มะทันได้ตบหน้าและทำให้โศภาได้รับบาดเจ็บ อชัยจึงสู้และฆ่าลูกน้องของมะทัน จากนั้นก็ตามล่ามะทันไปถึงป้อมปราการโบราณและหมายจะเอาชีวิตมะทัน แต่สารวัตรกรัณกล่าวว่าให้อชัยหยุดทำร้ายมะทันเพราะโศภาได้ขอไว้ แต่มะทันไม่ยอมง่าย ๆ ได้ใช้เหล็กแทงเข้าจุดตายของอชัย อชัยจึงใช้เหล็กนั้นแทงเข้าจุดตายของมะทันด้วยเช่นเดียวกัน ก่อนที่เขาจะเดินไปหาแม่และล้มลง และสิ้นใจในอ้อมกอดของแม่เขาอย่างสงบท่ามกลางความโศกเศร้าของสารวัตรกรัณและปริยา

## นักแสดง
*ชาห์รุข ข่าน เป็น อชัย ศรรมา / วิกกี มัลโหตรา ตัวปลอม
*กาโจล เป็น ปริยา โจปรา, พี่สาวของสีมา
*ศิลปา เศฏฏี เป็น สีมา โจปรา, น้องสาวของปริยา
*ทลีป ตาหิล เป็น มะทัน โจปรา, พ่อของปริยาและสีมา
*ราขี กุลซาร เป็น โศภา ศรรมา, แม่ของอชัย (บทรับเชิญ)
*สิทธารัถ ราย เป็น สารวัตร กรัณ สักเสนา
*จอห์นนี เลเวอร์ เป็น บาบูลาล
*อนันท์ มหาเทวัน เป็น วิศวนาถ ศรรมา, พ่อของอชัย
*ฑับบู มะลิก เป็น รวิ ศุกลา
*ทิเนศ หิงคู เป็น พาโชริยา เสฐ
*อาทิ อิรานี เป็น วิกกี มัลโหตรา ตัวจริง
*กิกู ศารทา เป็น ร็อคโก
*เรศาม เฏปณิส เป็น อัญชสี สิงหา, เพื่อนของสีมา
*อมรุต ปเฏล เป็น คนขับรถของสีมา
*ปฤถวี ซุตศี เป็น สุเรศ เทสาอี
*มะเมาจี เป็น ตาลียา
*ศารัท สานกลา เป็น ชาลี
*ราจู ศรีวาสตวะ เป็น เพื่อนของชาลี
*หัรปาล สิงห์ เป็น พ่อครัวโมฏู
*อนุ มะลิก เป็น ตัวเอง ในฐานะนักดนตรีในงานหมั้น (บทรับเชิญ)
*วิโนท ราโฐฑ เป็น ตัวเอง ในฐานะนักร้องในงานหมั้น (บทรับเชิญ)
*สุมีท ปาฐัก เป็น อชัยในวัยเด็ก

## อ้างอิง

## แหล่งข้อมูลอื่น

* 

หมวดหมู่:ภาพยนตร์อินเดีย
หมวดหมู่:ภาพยนตร์ภาษาฮินดี
หมวดหมู่:ภาพยนตร์อาชญากรรม
หมวดหมู่:ภาพยนตร์ระทึกขวัญ
หมวดหมู่:ภาพยนตร์ที่สร้างจากนวนิยายอเมริกัน
หมวดหมู่:ภาพยนตร์ฆาตกรต่อเนื่อง